परभणी (महाराष्ट्र): नोटबंदी को लेकर एक बार फिर कांग्रेस उपाध्यक्ष राहुल गांधी पीएम नरेंद्र मोदी पर आक्रामक हो गए हैं. कांग्रेस उपाध्यक्ष राहुल गांधी ने नोटबंदी के कदम को लेकर आज प्रधानमंत्री नरेंद्र मोदी पर निशाना साधते हुए कहा कि वह इसे समझ पाने में नाकाम हैं कि उन्हें यह विचार कैसे सूझा. राहुल ने एक संघर्ष रैली को संबोधित करते हुए कहा, ‘‘कोई नहीं जानता कि मोदी के मन में नोटबंदी का विचार कैसे आया. आरबीआई नहीं जानता, मुख्य अर्थशास्त्री नहीं जानते और ना ही रघुराम राजन ( तत्कालीन आरबीआई गवर्नर) इससे वाकिफ थे. ’’ कांग्रेस नेता ने चुटकी लेते हुए कहा, ‘‘ शायद मोदी को 500 और 1000 रूपये के पुराने नोटों का डिजाइन पसंद नहीं था. ’’ राहुल ने कहा कि लोगों ने प्रधानमंत्री पर विश्वास किया क्योंकि उन्हें लगा कि नोटबंदी के पीछे अवश्य ही कुछ तर्क होगा.